
	GRADONAČELNIK

Dinko Pirak, prof.


IZVJEŠĆE O RADU GRADONAČELNIKA GRADA ČAZME ZA RAZDOBLJE 

SRPANJ - PROSINAC 2021. GODINE

Sukladno članku 35.b, stavku 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01,129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) i članku 52. Statuta Grada Čazme („Službeni vjesnik“ 13/21), Gradonačelnik je dužan dva puta godišnje podnijeti izvješće o svom radu.
Gradonačelnik zastupa Grad Čazmu i nositelj je izvršne vlasti Grada Čazme. Gradonačelnik Grada Čazme, u okviru svojih nadležnosti propisanih Zakonom i Statutom Grada Čazme, priprema prijedloge općih akata, izvršava ili osigurava izvršavanje općih akata Gradskog vijeća, usmjerava djelovanje upravnih tijela Grada u obavljanju poslova iz samoupravnog djelokruga Grada, nadzire njihov rad, upravlja nekretninama, pokretninama i imovinskim pravima u vlasništvu Grada, kao i prihodima i rashodima Grada u skladu sa zakonom, Statutom i općim aktom Gradskog vijeća te obavlja i druge poslove utvrđene Statutom. 
U okviru navedenih nadležnosti propisanih člankom 50. Statuta Grada Čazme u razdoblju srpanj – prosinac 2021. godine Gradonačelnik je donosio opće i pojedinačne akte – odluke, pravilnike, zaključke te sklapao ugovore. Doneseni su različiti planovi, brojna rješenja, dopisi, zahtjevi za nadoknadom sredstava za različite projekte, suglasnosti, javni pozivi i natječaji.

Gradonačelnik je kao izvršno tijelo odgovoran za zakonitost rada i usmjeravanje rada upravnih tijela u obavljanju poslova iz samoupravnog djelokruga Grada Čazme te za nadzor njihovog rada. 
Nastavno se prikazuju glavne aktivnosti o radu gradonačelnika prema područjima djelovanja i djelokrugu izvršnih poslova sukladno izvještajima resornih upravnih odjela Grada Čazme.
PREGLED IZVJEŠTAJNOG RAZDOBLJA PO UPRAVNIM ODJELIMA

- kronološki, od srpnja do prosinca 2021. -

I. UPRAVNI ODJEL ZA PRORAČUN, KOMUNALNO GOSPODARSTVO, GOSPODARSTVO, ZAŠTITU OKOLIŠA I EKOLOGIJU
II. UPRAVNI ODJEL ZA DRUŠTVENE DJELATNOSTI I UNUTARNJI NADZOR
III. STRUČNA SLUŽBA – TAJNIŠTVO
IV. OSTALE AKTIVNOSTI IZ DJELOKRUGA GRADONAČELNIKA
I.
UPRAVNI ODJEL ZA PRORAČUN, KOMUNALNO GOSPODARSTVO, GOSPODARSTVO, ZAŠTITU OKOLIŠA I EKOLOGIJU

Potpisao sam ugovor s direktorom Hidroregulacije, Krešimirom Habijancem, za izgradnju Interpretacijsko-rekreacijskog centra Bio park Čazma, u sklopu kojega se nalazi biološki bazen, koji će biti prvi bazen u povijesti Čazme i prvi biološki bazen u Hrvatskoj.

Tehnologija biološkog bazena omogućava pripremu vode sigurne za kupanje na prirodan i okolišu prihvatljiv način, potpuno bez kemikalija. Osmišljen je tako da se koristi tijekom cijele godine i da, uz plivanje, nudi i druge aktivnosti, kao što su klizanje, priredbe i razna događanja, rekreaciju, opuštanje itd.. Vrijednost Interpretacijsko-rekreacijskog centra Bio park Čazma iznosi 13,5 milijuna kuna, a dio je projekta Čazma Natura vrijednog 26 milijuna kuna, koji se financira iz Europskog fonda za regionalni razvoj i Kohezijskog fonda. 

I dio domaćih poduzetnika - kooperanata uključeno je u ovaj projekt tako da sa zadovoljstvom možemo reći da projektom Čazma Natura potičemo domaće tvrtke i gospodarstvo u našem kraju.

Izvedeni su  radovi sanacije krovišta i izrade vanjske ovojnice (fasade) na vatrogasnom domu u Bojani, financirani iz Proračuna Grada Čazme; iznos utrošenih sredstava je 210.000,00 kn s uračunatim PDV-om. To nisu jedini radovi. Prošle godine je u domu u Bojani uređena spomen soba i novi sanitarni čvor, s odvojenom muškom i ženskom kabinom, također financirano sredstvima iz Proračuna Grada Čazme.
U protekle četiri godine uređeni su djelomično ili potpuno domovi u sljedećim naseljima:

Milaševac – obnovljen parket, zamijenjen dio stolarije, uvedeno grijanje, 

Grabovnica – kompletna obnova i prenamjena doma u sportsku dvoranu za potrebe Područne škole Grabovnica, 

Dapci (dom DVD) – kompletna obnova doma, 

Općevac – izrađeno krovište na pomoćnom objektu, 

Bosiljevo – novo krovište i zamijenjena građevna stolarija, 

Dereza – zamjena građevne stolarije, 

Cerina – uređen sanitarni čvor i zamijenjen dio građevne stolarije, 

Prnjarovac – uređen sanitarni čvor i zamijenjena građevna stolarija, 

Donji Draganec – uređen sanitarni čvor, 

Gornji Draganec – uređenje sportske dvorane u sklopu doma i zamjena stolarije, 

Vagovina – uređenje dosad neuređenog dijela doma i ugradnja građevne stolarije, 

Donji Miklouš – zamjena stolarije, uređenje sanitarnih čvorova, ulaznog dijela i spremišta/kuhinje u društvenom domu i zamjena krovišta na objektu DVD-a, 

Andigole – zamjena građevne stolarije, uvođenje struje, 

Pavličani – zamjena građevne stolarije, 

Vrtlinska – postavljanje parketa, 

Sišćani – obnova parketa i djelomična zamjena građevne stolarije.

Ukupno je utrošeno oko 4.000.000 kn iz Proračuna Grada Čazme.

Sljedeći na redu su: društveni dom u Dapcima, gdje je u planu zamjena krovišta, dom u Komuševcu, u kojemu će se urediti glavna sala – izraditi glazura i postaviti podne obloge, te kompletna obnova doma u Vagovini.
Ususret Sesveta, obišli smo mrtvačnice koje su pri završetku, u Vrtlinskoj i Prnjarovcu. Cilj je bio da gradnja u potpunosti bude završena do blagdana Svih Svetih. Grad Čazma posjeduje 13 grobalja s ukupno 6 tisuća grobnih mjesta. Namjera je da svako od ovih grobalja dobije primjerenu mrtvačnicu ili odarnicu za posljednji ispraćaj pokojnika. Gradnju mrtvačnica na čazmanskom gradskom području financira Grad Čazma. Vrijednost je oko 900 tisuća kuna. Od dodatnih troškova očekujemo troškove uređenja okoliša, unutrašnjosti mrtvačnica i parkirališta. Nasuli smo i parkiralište kod Gradskog groblja u Čazmi. Tim parkiralištem smo omogućili i da veće sahrane i za blagdan Svih svetih, kad više građana obilazi groblja, imamo dovoljno parkirnih mjesta. Radimo kontinuirano da svako naše groblje dobije ponešto, tako ćemo raditi i u budućnosti.
U planu je izgradnja mrtvačnica na grobljima u Gornjem Mikloušu i Pobjeniku, u Cerini se radi odarnica s nadstrešnicom.
Počelo je unutrašnje uređenje zgrade udruga. Projekt unutrašnjeg uređenja druga je faza uređenja koja obuhvaća izvođenje unutrašnjih radova kako bi se zgrada stavila u funkciju, a novouređene prostorije dale na korištenje udrugama s područja grada. Predviđena vrijednost radova je 930.000 kuna. Od Ministarstva regionalnog razvoja Gradu Čazmi dodijeljeno je 200.000 kn, a ostatak će se podmiriti iz gradskog proračuna.
Počeli su radovi na temeljitoj obnovi Područne škole Miklouš, vrijedni 1,6 milijuna kuna. Ovaj projekt financiran je u sklopu Operativnog programa „Konkurentnost i kohezija“ 2014.-2020.", a ukupni prihvatljivi troškovi određeni su na 1.354.098,00 kuna.

Bespovratna sredstva Europskog fonda za regionalni razvoj dodijeljena su u iznosu nešto većem od 800 tisuća kuna, što predstavlja 60 posto ukupno prihvatljivih troškova, odnosno najviši mogući iznos sufinanciranja ukupno utvrđene vrijednosti prihvatljivih izdataka.

Na PŠ Dapci privedeni su kraju radovi temeljite energetske obnove vrijedne 1,6 milijuna kuna. Radovi na školskoj zgradi, između ostalog podrazumijevali su povećanje toplinske zaštite vanjskog zida, temelja zgrade i toplinske izolacije pročelja zgrade, povećanje toplinske zaštite stropa prema negrijanom prostoru, zamjene vanjske stolarije i zaštite od sunca ugradnjom  vanjskih horizontalnih žaluzina, ugradnju novog visokoučinkovitog sustava grijanja i ugradnji novih radijatora, zamjenu unutarnje rasvjete učinkovitijom LED rasvjetom, a projekt je predvidio i izvedbu pristupne rampe za osobe s invaliditetom i osobe smanjene pokretljivosti. 

Od sredine rujna krenula je podjela kanti za prikupljanje korisnog otpada (papira, plastike i sitnog metala) kućanstvima na području Grada Čazme kojima do sad još nije bila dodijeljena dodatna kanta. Naselja koja su sada dobila kantu za korisni otpad jesu: Općevac, Palančani, Dapci, Sovari, Marčani, Prokljuvani, Donji i Gornji Lipovčani, Cerina, Grabik, Donji i Gornji Dragičevac te Prnjarovac, Pobjenik, Pobrđani, Pavličani, Vrtlinska i Andigole te Vagovina, Bojana, Vučani, Donji i Gornji Miklouš, Novo Selo i Martinac. Osnovni cilj ove akcije je povećati količinu korisnog iz komunalnog otpada. Od listopada, sva kućanstva na prostoru grada Čazme imaju kantu za komunalni otpad i kantu za korisni otpad. Kantu za korisni otpad već 15 godina ima 1590 korisnika. 
Postavljeno je dječje igralište u Vagovini nakon čega slijedi uređenje okoliša i malonogometnog igrališta. Cilj je da svih 36 naselja smještenih u vidokrugu grada Čazme dobiju dječje igralište. U nekoliko mjesta već smo napravili sprave za dječja igrališta. No, idemo dalje, kako bi sva naselja dobila kombiniranu spravu gdje će se djeca moći igrati.
Raspravljali smo o prijedlogu Proračuna Grada Čazme za 2022. godinu, a jednako tako na raspravu su bili pozvani i naši građani putem sredstava javnog informiranja i gradske internetske stranice. Primili smo nekoliko prijedloga koje smo razmotrili i prema mogućnostima uzeli u obzir.
Povjerenstvo za određivanje imena ulica održalo je svoju prvu sjednicu te su doneseni zaključci o budućim postupcima. Namjera nije mijenjanje naziva svih imena ulica u gradu Čazmi već prvenstveno davanje imena ulicama koje ga nemaju. Ukoliko se pokaže potreba za promjenom nekog sadašnjeg imena, to ćemo učiniti, međutim, naglasak je prvenstveno na imenovanju ulica koje nemaju nazive.
II.
UPRAVNI ODJEL ZA DRUŠTVENE DJELATNOSTI I UNUTARNJI NADZOR

U razdoblju srpanj – prosinac 2021. isplatili smo sljedeće vrste financijskih pomoći našim sugrađanima sukladno Programu javnih potreba u socijalnoj skrbi: 

- pomoć za ogrjev – ukupno 68 korisnika primilo je po 1.050 kn, što čini ukupno 71.400 kn 
- jednokratne novčane pomoći za studente u iznosu od 60.000 kn za 60 studenata

- pomoć umirovljenicima povodom božićnih blagdana – novčanu naknadu u iznosu od 150 kuna dobilo je ukupno 284 umirovljenika koji su podnijeli zahtjev, a ukupno je za tu namjenu iz Proračuna isplaćeno oko 42.600 kn
- jednokratnu novčanu pomoć u iznosu 500 kuna dobilo je 10 osoba slabijeg imovinskog statusa, a za još 10 korisnika isplaćene su pomoći kroz plaćanje računa za režije (većinom se odnosi na oslobođenje od plaćanja komunalne naknade)

- pomoć za novorođenu djecu isplaćena je za 35 korisnika

- sufinancirane su mjesečne karte za prijevoz autobusom učenicima i studentima u iznosu 18.545,00 kuna

- sufinancirane su kamate za studentske kredite u ukupnom iznosu 8.024,00 kuna

- putem javnog nadmetanja, nabavljeni su radni materijali za sve učenike Osnovne škole Čazma u ukupnom iznosu 259.172,00 kuna
Grad Čazma je prvi u Bjelovarsko-bilogorskoj županiji počeo kupovati udžbenike za sve svoje osnovnoškolce, još 2016./2017. godine. U međuvremenu je nabavku udžbenika preuzela država, međutim, Grad Čazma nastavio je s kupnjom sveg ostalog radnog materijala (mape, radne bilježnice…). 

Također, redovito su se provodili programi Crvenog križa, Pomoći u kući,  programa Zaželi te javni radovi te ostale aktivnosti Programa javnih potreba u socijalnoj skrbi. 
Proveli smo Javni poziv za predlaganje programa javnih potreba u kulturi Grada Čazme za 2022. godinu, kao i svake godine. Na javni poziv prijavljene su 2 ustanove u kulturi, 6 udruga u kulturi, 3 fizičke osobe koje obavljaju djelatnost kulture, 6 župa za programe obnove kulturnih objekata. 

Neke od aktivnosti Gradske knjižnice Slavka Kolara bile su: Kućni party, Natječaj za kratku priču satiru u okviru manifestacije Dani Slavka Kolara, čitateljski izazov Knjiga, a ne film, izložba i radionice za djecu „Tragom bijelog jelena“, predavanja u okviru Eko sajma, predstavljanje knjige Radovana Dožudića „Zaturena pisma – priče zezalice", posjeti učenika knjižnici, promocija knjige putopisa Jasen Boko „Život i smrt uz svetu rijeku“, susret s Mirom Gavranom, Dani Slavka Kolara i promocija knjige koju je izdala naša knjižnica „Divan užas – izabrani radovi o Slavku Kolaru“. 

Otvorena je izložba povodom 20 godina Galerije Anton Cetin, a radi se o slikama Antona Cetina koje je autor donirao Gradu Čazmi. U prostoru Centra za kulturu Čazma održan je tečaj slikanja i crtanja Matka Antolčića te on line izložba svih radova. U kino dvorani Centra za kulturu održane su: predstava glumačke družine Histrion „Gle, kako dan lijepo počinje“ predavanje Maria Celinića, božićni koncert učenika Glazbene škole, predstava „Uvijek će nam ostati ljubav“, koncerti Ministarstva kulture itd. 

Na traženje naših građana, vratili smo bistu Slavka Kolara u Čazmu. Nekadašnja bista iz 1977. prije 10 godina otuđena je s Gradine. Novu bistu istovjetnu prijašnjoj izradio je isti akademski kipar, Stipe Sikirica, a iz Gradskog je proračuna za tu namjenu izdvojeno 100.000 kuna.  

Grad redovno financira uređenje sakralnih objekata preko župa – u ovom šestomjesečnom razdoblju donio sam odluke o dodjeli financijskih sredstava Župi Čazma i Dapci. 
Za redovnu djelatnost Športske zajednice Grada Čazme u šestomjesečnom razdoblju isplaćeno je 220.000,00 kuna, za posebne uspjehe sportaša 20.700,00 kuna te za uređenje sportsko-rekreacijskog parka 14.053,00 kune. 

Za posebne uspjehe sportaša isplaćene su sljedeće naknade za aktivnosti koje nisu u redovnom programu rada Športske zajednice Grada Čazme odnosno sportskih klubova: 1.200,00 kuna Lovačkom društvo Sokol povodom natjecanja u gađanju glinenih golubova 25.07.2021. na streljani u Gornjem Dragancu, 3.000,00 kuna Konjičkom klubu Husar povodom organizacije utrke u daljinskom jahanju 02.10.2021. u Čazmi; 10.000,00 kuna NK Čazmi povodom uspjeha seniorske ekipe u IV. hrvatskoj ligi, u sezoni 2020./21. godine, 1.500,00 kuna NK Čazmi za sufinanciranje troškova 9. Memorijalnog turnira “Dominik Deželić” 22.06.2021., Nogometnom klubu Draganec 5.000,00 za organizaciju Memorijala Buković, Šaljak, Vukelić 14.08.2021. 

U Čazmi je održano 26. Športsko natjecanje invalida domovinskog rata BBŽ, a svi klubovi s našeg područja redovno su održavali svoja natjecanja i događanja. 

Grad Čazma osnivač je jedne predškolske ustanove Dječjeg vrtića Pčelica Čazma čiji rad se financira redovno iz Gradskog proračuna. 

U pedagošku godinu 2021/22. u rujnu je upisano ukupno 212 djece u 9 odgojnih skupina. 

Od ove pedagoške godine jedna jaslična skupina polazi vrtić u izdvojenoj lokaciji – prostoru DVD-a Čazma. Prostor je kompletno uredio i prilagodio za vrtić Grad Čazma vlastitim sredstvima iz Gradskog proračuna u što je uloženo oko 200.000 kuna (centralno grijanje, električne instalacije, opremanje didaktičkim materijalom, namještajem itd.). Također, za izdvojenu lokaciju zaposleno je 4 novih djelatnika (3 odgojitelja i jedna spremačica). Dječji vrtić s DVD-om ima potpisan ugovor o najmu prostora što se također financira iz Gradskog proračuna. 

Kao osnivač, imenovao sam sljedeće članove Upravnog vijeća Dječjeg vrtića Pčelica Čazma: Branko Novković, Jurica Jurina, Danijela Šajtar, budući da je prethodno imenovanim članovima istekao mandat. 
Vatrogastvo se redovno financiralo kroz Javnu vatrogasnu postrojbu Grada Čazme i Vatrogasnu zajednicu Grada Čazme. 
Josip Heger podnio je zahtjev za razrješenje dužnosti zapovjednika Javne vatrogasne postrojbe Grada Čazme i zapovjednika Vatrogasne zajednice Grada Čazme zbog imenovanja na drugu dužnost županijskog vatrogasnog zapovjednika. Donio sam Odluke o razrješenju navedenih funkcija te sam na iste imenovao Tihomira Brnjanca, dosadašnjeg zamjenika zapovjednika u JVP. 

Dao sam suglasnost JVP-u za nabavu vatrogasnog vozila, cisterne, procijenjene vrijednosti 250.000,00 kuna. 
Tijekom srpnja organizirana je manifestacija Dani grada Čazme koja obuhvaća niz kulturnih, sportskih i zabavnih događanja tijekom cijelog srpnja. Centralno događanje su glazbeni koncerti koji su financirani iz Gradskog proračuna, preko Turističke zajednice Grada Čazme, u iznosu 135.000,00 kuna plus PDV. U događanja su uključene brojne naše udruge i ustanove. 
Održana je manifestacija 7. Eko sajam u organizaciji Grada Čazme, udruge Eko Čazma i Turističke zajednice Grada Čazme, 17. i 18. rujna 2021. Grad Čazma direktno financijski sudjeluje u organizaciji s iznosom od 30.000,00 kuna, što se dodjeljuje udruzi Eko Čazma. 
Radi se o manifestaciji koja promovira zdravu hranu i zdrav način života te cijeli događaj održava se bez plastike. Ovogodišnji Eko sajam okupio je izlagače iz cijele Hrvatske. Iako u smanjenom obliku zbog epidemije i u skladu s epidemiološkim mjerama, sudjelovalo je 30-ak izlagača. Osim promocije, osobito nam je cilj potaknuti domaće OPG-ove i ostale proizvođače da se u što većem broju počnu baviti ovakvom proizvodnjom. Svake godine uključena su i djeca Društva Naša djeca Čazma i Osnovne škole Čazma te nastojimo educirati i najmlađe o ovoj temi. Dječji vrtić Pčelica Čazma nosi naziv Eko vrtić te temama koje obrađuju u vrtiću također kontinuirano rade na edukaciji najmlađih. Također, uključena je Gradska knjižnica Slavka Kolara Čazma gdje su bila održana dva  predavanja. Osim sajma, manifestacija je obogaćena zabavnim sadržajima, nastupili su Puhački orkestar Čazma i Folklorna sekcija Matice umirovljenika Čazma te su dvije večeri održani glazbeni koncerti. Osim izlaganja i prodaje ekoloških proizvoda, za sve posjetitelje napravljena su ukusna jela od ekoloških proizvoda, kako vegetarijansko tako i mesno jelo.  Ovakvim događanjima također je cilj povećanje ugostiteljskog i turističkog prometa te povećanje broja posjetitelja u Gradu Čazmi i promocija kontinentalnog turizma.
I 2021. godine omogućili građanima uživanje u klizanju koje smo financirali iz Gradskog proračuna u vrijednosti 160.000,00 kuna. Za same građane, cijena klizanja s najmom klizaljki je pristupačna i iznosi samo 20 kn, a na dan otvorenja, u dogovoru s vlasnikom, omogućili smo besplatno klizanje za sve posjetitelje. Ukupno je na klizalištu prošlo oko 3.000 ljudi što pokazuje veliki interes. 
Tradicionalno, uredili smo grad u blagdanskom ruhu pri čemu nam je pomogao Zlatko Salaj kako bi i središte Čazme što više nalikovalo Božićnoj priči na njegovu imanju. Za kićenje parkova izdvojili smo 60.000 kn iz Gradskog proračuna.

Za advent smo, u suradnji s Turističkom zajednicom, Centrom za kulturu, našim udrugama,  pripremili bogat program, a događanja su privukla povelik broj zainteresiranih građana.  Održani su nastupi KUD-ova, Puhačkog orkestra, Pop rock škole, Čazmanskih mažoretkinja, kazališna predstava, nastupi vrtićke djece sa svojim programima, doček Nove godine uz vatromet, koncert „Božićna moslavačka večer“. Također, pozvani su naši proizvođači domaćih proizvoda i OPG-i da besplatno mogu koristiti kućicu na Gradskom trgu za sve vrijeme trajanja klizališta. 
III.
STRUČNA SLUŽBA – TAJNIŠTVO
Stručne poslove u lokalnoj samoupravi obavljaju službenici i namještenici. Na dan 31.12.2021.g. u Gradu Čazmi bilo je zaposleno 12 službenika i 1 namještenik , od toga 1 namještenik na određeno vrijeme.
Putem javnih radova bile su zaposlene četiri osobe (do 19.10.2021.), a koje su uglavnom radile na poslovima čišćenja i održavanja imovine u vlasništvu Grada.

Raspisani su natječaji za zakup poljoprivrednog zemljišta u vlasništvu RH te natječaj za prodaju nekretnina u vlasništvu Grada Čazme, a koje nisu u funkciji obavljanja djelatnosti ili ih je Grad Čazma naslijedio kao ošasnu imovinu (2 gradilišta u Čazmi, kuća i poljoprivredno zemljište, šuma). Na natječaju je prodano poljoprivredno zemljište, a za ostale će se natječaj ponoviti.
Po trajno raspisanom natječaju za parcele u poduzetničkoj zoni, prodane su preostale četiri parcele i to kupcu INVICTUS d.o.o iz Čazme, a na kojoj se kupac obvezao izgraditi poslovni kompleks.
Održane su četiri sjednice Gradskog vijeća.

Kontinuirano se radilo na informiranju naših građana o svim važnijim događanjima u Gradu i to putem medija s kojim imamo ugovore o medijskom praćenju, internet stranice Grada Čazme te društvenih mreža kao i objavama u Čazmancu, besplatnom gradskom biltenu. 
IV.
OSTALE AKTIVNOSTI IZ DJELOKRUGA GRADONAČELNIKA

Tijekom izvještajnog razdoblja, Grad Čazma je na 2. mjestu privremene rang liste trećeg natječaja iz tipa operacije 7.4.1 „Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu“, za projekt "Rekonstrukcija i dogradnja - Kulturni centar", koji se planira realizirati putem mjere 07 „Temeljne usluge i obnova sela u ruralnim područjima“, Programa Ruralnog razvoja za razdoblje 2014.-2020. godine. 

Projekt, koji je pripremila Razvojna agencija Čazma, za sada je dobio maksimalan broj bodova, 70 od 70, te je izgledno da će Grad Čazma na ovome natječaju ostvariti pravo na cjelokupan iznos sredstava u visini od 5,8 milijuna kuna.

Riječ je rekonstrukciji i dogradnji zgrade koja se nalazi u središtu Čazme, čime će se revitalizirati kulturna jezgra grada, a jednako tako omogućiti i kvalitetnije provođenje slobodnog vremena. Kulturni centar tako bi trebao postati mjesto gdje će se održavati manifestacije, tribine, edukacije, radionice, konferencije, izložbe, nastupi KUD-ova i udruga, vjenčanja i mnoge druge priredbe, a važna je i činjenica da će se stvoriti prilika za nova radna mjesta.
Župan Marušić i ja osobno prisustvovali smo potpisivanju ugovora o energetskoj obnovi Područne škole Miklouš. Potpisom ugovora o energetskoj obnovi, počinju radovi na temeljitoj obnovi škole, projektu vrijednom 1,6 milijuna kuna. Obnova podrazumijeva, između ostalog, radove na krovištu, izolaciju prema stropu, rekonstrukciju sustava grijanja, zamjenu rasvjete učinkovitijom LED rasvjetom, zamjenu stolarije.

S braniteljima s nekadašnjeg područja Općine Čazma, danas područja Grada Čazme i Općina Ivanska i Štefanje održao sam sastanak na temu obilježavanja 30 godina od osnutka II. čazmanske bojne 105. brigade HV-a i 10 godina rada i djelovanja Udruge klub II/105.

Sastanku su prisustvovali načelnici općina Ivanska i Štefanje te župan Bjelovarsko bilogorske županije i zamjenica župana.

I ove godine, u suradnji s našim udrugama i ustanovama pripremili smo bogat program kako bismo obilježili Dane grada. Od početka srpnja održavaju se razna događanja za naše građane i posjetitelje, od kulturnih, zabavnih, sportskih i drugih. 

Posjetili smo tvrtku Intra Lighting koja kreće u investiciju vrijednu 3 milijuna eura, što ukazuje na dobre gospodarske pokazatelje u Čazmi.
Naše tvrtke Čazmatrans i DI Čazma dobitnice su priznanja Županijske gospodarske komore Zlatna kuna te sam im uputio čestitke u ime Grada Čazme i svoje osobno. 

Kao i svake godine, odali smo počast poginulim braniteljima i istaknutim pojedincima u povodu Sesveta.
Prema Zakonu o sustavu strateškog planiranja i upravljanja razvojem Republike Hrvatske, Grad Čazma prvi je put izrađuje i donosi provedbeni program. Riječ je o kratkoročnom aktu strateškog planiranja povezanom s višegodišnjim proračunom kojeg gradonačelnik donosi u roku od 120 dana od dana stupanja na dužnost. Provedbeni program donosi se za vrijeme trajanja mandata gradonačelnika i vrijedi za taj mandat. Opisane su razvojne potrebe Grada kroz predložene mjere do 2025. godine, a objavljen je na internetskim stranicama Grada Čazme.

U Upravno vijeće dječjeg vrtića, ispred Osnivača, Grada Čazme, imenovao sam članove: Branko Novković, Jurica Jurina i Danijela Šajtar. 

Josipa Hegera razriješio sam dužnosti zapovjednika VZ grada Čazme i zapovjednika Javne vatrogasne postrojbe te sam imenovao Tihomira Brnjanca vršiteljem dužnosti zapovjednika Vatrogasne zajednice grada Čazme, do provođenja natječaja za izbor novog zapovjednika.

Josip Heger imenovan je zapovjednikom Vatrogasne zajednice BBŽ, na čemu mu ovom prilikom još jednom čestitam.

Čestitao sam našim obrtnicama, Danijeli Lepčević i Ivani Piršljin koje su primile priznanja Županijske i Hrvatske obrtničke komore za svoj kvalitetan rad.

Sudjelovao sam na svečanosti Osnovne škole Čazma upriličenoj u povodu predstavljanja međunarodnog Erasmus + projekta koji škola provodi. Čestitao sam im na zalaganju i trudu koji ulažu kako bi našoj djeci omogućili što šira i bogatija znanja o njihovoj, ali i o drugim kulturama.
U ime Grada Čazme, odali smo počast poginulim braniteljima u povodu Dana sjećanja na žrtve Domovinskog rata i Dana sjećanja na žrtvu Vukovara i Škabrnje.

Predsjednik Gradskog vijeća, Branko Novković, zastupao je Grad Čazmu na komemoraciji poginulim braniteljima u Komletincima. U zajedništvu s prijateljskim gradom – domaćinom, Otokom, položen je vijenac i zapaljene svijeće u spomen parku te na mjestima pogibije hrvatskih branitelja, među kojima je i Josip Vukelić iz Gornjeg Draganca, koji je ondje poginuo kao pripadnik 2/105. brigade Hrvatske vojske.  
Odluke Gradonačelnika donesene u razdoblju od srpnja do prosinca 2021. godine:
1. Odluka o imenovanju članova Upravnog vijeća DV Pčelica Čazma ispred Osnivača („Službeni vjesnik“ 80/21)
2. Odluka o razrješenju zapovjednika i imenovanju v.d. zapovjednika JVP Grada Čazme („Službeni vjesnik“ 80/21)
3. Odluka o razrješenje zapovjednika i imenovanju vršitelja dužnosti zapovjednika VZ Grada Čazme („Službeni vjesnik“ 80/21)
4. Odluka o pokretanju postupka izrade Provedbenog programa Grada Čazme za mandatno razdoblje 2021. – 2025. godine („Službeni vjesnik“ 80/21)
5. Odluka o imenovanju Radnog tijela za pripremu i provođenje postupka izrade Provedbenog programa Grada Čazme za mandatno razdoblje 2021. – 2025. godine

(„Službeni vjesnik“ 80/21)

6. Plan brojčanih oznaka stvaratelja i primatelja pismena upravnih tijela Grada Čazme za 2022.g.

7. Plan klasifikacijskih oznaka i brojčanih oznaka stvaratelja i primatelja pismena Grada Čazme

8. Odluka  o raspisivanju javnog poziva za sufinanciranje kamate studentskih kredita za akademsku godinu 2021/22

9. Odluka o sufinanciranju troškova prijevoza za učenike i studente za školsku godinu 2021/22

10. Natječaj za dodjelu jednokratnih novčanih pomoći  za studente preddiplomskih i diplomskih studija za akademsku godinu 2021/22

11. Odluka o isplati jednokratnih novčanih pomoći za studente u akademskoj godini 2021/22

12. Odluka o izradi Revizije Procjene rizika od velikih nesreća za Grad Čazmu

13. Odluka o ukidanju postrojbe Civilne zaštite Grada Čazme

14. Odluka o isplati jednokratnih financijskih pomoći za umirovljenike povodom 

Božićnih blagdana „Božićnice“

